উলুবেড়িয়া স্টেশনের কাছে এক ব্যাঙ্ক কর্মীর ক্ষতবিক্ষত দেহ উদ্ধার হল শনিবার সকালে। রেল পুলিশ সূত্রে জানা গেছে, দেহটি রজত রায়চৌধুরী নামে ইউনিয়ন ব্যাঙ্কের উলুবেড়িয়া শাখার এক অস্থায়ী কর্মী। তিনি শুক্রবার দুপুরে সাড়ে তিনটে নাগাদ একটি ফোন আসার পর বাড়ি থেকে বেড়িয়ে যান। তার পর থেকেই তিনি নিখোঁজ ছিলেন। 
পুলিশের ধারণা এটি আত্মহত্যার ঘটনা। রজত ফেসবুকেও একটি সুইসাইড নোট লিখে রেখে যান বলে জানা গিয়েছেন। তাতে তিনি লিখেছেন, ‘কিছু মানুষ আমাকে বাঁচতে দিল না। আমার মৃত্যুর জন্য সোমনাথ ঘোষ ও অমিত নায়েক দায়ী। ব্যাঙ্কে যত টাকা লেনদেন হয়েছে, সব সোমনাথ ঘোষ ও অমিত নায়েক জোর করে লিখিয়ে নিয়ে করিয়েছে।’

আরও পড়ুন:—
অভিনেত্রীর মৃত্যু রহস্যের খোঁজ ফেসবুকে। কী কী লিখে গিযেছেন তিনি?
রাগ মেটাতে ফেসবুকে অন্তরঙ্গ ছবি পোস্ট প্রেমিকের, আত্মঘাতী ছাত্রী
পরিবারের দাবি, নোট বাতিলের পরে সোমনাথ ও অমিত বাতিল নোট ব্যাঙ্কে জমা দেওয়ার জন্য রজতের সাহায্য নিয়েছিলেন। এর পর রজতের নামেই তাঁরা পুলিশে অভিযোগ দায়ের করেন। 
কয়েক দিন ধরেই এই ব্যাঙ্ককর্মী সম্মানহানির আশঙ্কায় ভুগছিলেন। তার পরেই আত্মহত্যার সিদ্ধান্ত নেন বলেই পরিবারের ধারণা। রজতের ফেসবুকের পোস্ট দেখেই রজতকে খুঁজতে বেরোন পরিবারের লোকজন।
রজত তাঁর পরিবারের কাছে ক্ষমাও চেয়ে নিয়েছেন ফেসবুক পোস্টে। তিনি লিখেছেন, ‘আমার সব বন্ধু ও আত্মীয় তোমরা আমাকে ক্ষমা করে দিও। আমি চলে যাচ্ছি। বাড়ির সকলে আমাকে ক্ষমা করে দিও।’
রেল পুলিশের পাশাপাশি উলুবেড়িয়া থানার পুলিশও ঘটনার তদন্তে নামছেন। রজতের পরিবার আত্মহত্যায় প্ররোচনা দেওয়ার অভিযোগ আনছেন সোমনাথ ও অমিতের বিরুদ্ধে।